Twee vas wat 32 mense in taxi laaiArgieffoto: ANA Twee mans, ŉ 29-jarige taxibestuurder en sy 20-jarige kondukteur, is Vrydag in hegtenis geneem nadat ŉ minibustaxi met 32 passasiers van die pad af getrek is. Kapt. André Beetge, woordvoerder van die polisie, het gesê die inhegtenisnemings volg nadat die polisie, straatpatrolleerders en verkeersbeamptes ŉ spesiale operasie in Sheya Kulatistraat in New Brighton in die Oos-Kaap uitgevoer het. “Teen 08:00 is ŉ wit Quantum-minibus deur die beamptes voorgekeer. Daar was vier volwassenes en 28 kinders in die voertuig,” het Beetge gesê. Die bestuurder is op die toneel in hegtenis geneem op aanklag van oorlading. “Toe die beamptes die taxi na die New Brighton-polisie stasie wou neem, was die sleutels skielik skoonveld. Ná ŉ soektog kon die beamptes vasstel dat die kondukteur dit in sy onderbroek weggesteek het. Hy is toe in hegtenis geneem op aanklag van regsverydeling.” Albei verdagtes moet Maandag in die New Brighton-landdroshof verskyn.